OpenLLM-France/wikimedia huggingface dataset:
# Associació de Futbol de Barbados

L'Associació de Futbol de Barbados (BFA), és l'òrgan de govern del futbol a l'illa caribenya de Barbados. Va ser fundada el 1910 amb el nom de Barbados Amateur Football Association i, l'any 1925, va adoptar la denominació actual. El 1967 es va afiliar a la Confederació del Nord, Centreamèrica i el Carib de Futbol Associació (CONCACAF) i, des de 1968, està afiliada a la Federació Internacional de Futbol Associació (FIFA) i a la Unió Caribenya de Futbol (CFU). A nivell intern, la BFA està afiliada a l'Associació Olímpica de Barbados (Barbados Olympic Association, en anglès).
La BFA organitza, promou i regula el futbol a Barbados, incloses les seleccions nacionals de totes les categories. La temporada regular de Barbados es disputa anualment entre gener i juliol. Les principals competicions són la Divisió d'Honor (Premier League, en anglès), la Primera Divisió (Division One), la Segona Divisió (Division Two), la Tercera Divisió (Division Three) i la Copa (Champions Cup) que és la competició per eliminatòries.
La Divisió d'Honor la disputen dos grups de sis equips cadascun. Els campions de cada grup juguen els play-off pel títol al millor de tres partits i el darrer classificat de cada grup baixa a la primera divisió. La Primera Divisió també està formada per dos grups de sis equips i es disputa de la mateixa manera que la Divisió d'Honor. La segona divisió l'integren tres grups de set equips cadascun i la tercera divisió també està integrada per tres grups, un de set equips i dos de sis.

## Referències

* ↑ «Our History» (en anglès). Barbados FA. Arxivat de l'original el 10 de juny 2019. [Consulta: 9 juny 2019].
* ↑ «Barbados» (en anglès). Fifa. Arxivat de l'original el 8 d’agost 2020. [Consulta: 9 juny 2019].
* ↑ «Barbados» (en anglès). Concacaf. Arxivat de l'original el 28 de gener 2021. [Consulta: 9 juny 2019].
* ↑ «Barbados» (en anglès). Cfu, 17-09-2013. Arxivat de l'original el 5 de juny 2019. [Consulta: 9 juny 2019].
* ↑ «Affiliates» (en anglès). Barbados FA. Arxivat de l'original el 3 de juny 2019. [Consulta: 9 juny 2019].
* ↑ «League & Cup competitions» (en anglès). Barbados FA. Arxivat de l'original el 13 d’agost 2020. [Consulta: 9 juny 2019].
* ↑ «Resultados y Clasificación Premier Barbados» (en castellà). Resultados Futbol, 06-05-2019. [Consulta: 9 juny 2019].
* ↑ «Division One» (en anglès). Barbados FA. Arxivat de l'original el 2020-08-13. [Consulta: p juny 2019].
* ↑ «Division Two» (en anglès). Barbados FA. Arxivat de l'original el 13 d’agost 2020. [Consulta: 9 juny 2019].
# Judd Trump

Judd Trump (Bristol, 20 d'agost de 1989) és un jugador de snooker anglès, guanyador de vint-i-dos tornejos de rànquing. Al guanyar el Campionat del Regne Unit, el Masters i el Campionat Mundial es va convertir en l'onzè jugador de snooker en guanyar l'anomenada Triple Corona.

## Palmarès
### Tornejos de rànquing (22)

* Campionat del Regne Unit - 2011
* Campionat Mundial - 2019
* Obert de la Xina - 2011, 2016
* Campionat Internacional - 2012, 2019
* European Masters - 2016, 2017
* Obert d'Irlanda del Nord - 2018, 2019, 2020
* Australian Goldfields Open - 2014
* Players Championship - 2017, 2020
* World Open - 2019
* World Grand Prix - 2019, 2020
* German Masters - 2020, 2021
* Obert de Gibraltar - 2020, 2021
* Obert d'Anglaterra - 2020

### Tornejos de rànquing menor (4)

* Paul Hunter Classic - 2010
* Obert d'Anvers - 2011
* Players Tour Championship (Segon esdeveniment) - 2011
* Obert de Bulgària - 2012

### Tornejos no de rànquing (6)

* The Masters - 2019, 2023
* Championship League - 2009, 2014, 2016
* Masters Qualifying Event - 2008
* World Grand Prix - 2015

## Referències

* ↑ «Campeonato del Mundo 2019: Judd Trump consigue su primer título» (en castellà), 06-05-2019. [Consulta: 7 maig 2021].
# Pirene (nàiade)

* Per a altres significats, vegeu «Pirene».
Segons la mitologia grega, Pirene (en grec antic: Πειρήνη) va ser una nàiada filla del déu-riu Asop, o bé d'Aqueloos, també un fill d'Oceà o Gea, i fins i tot d'Èbal, fill de Cinortes.
Va unir-se a Posidó i va ser mare de dos fills, Leques i Cèncrias, els herois epònims dels dos ports de Corint. Però Àrtemis va matar involuntàriament el seu fill Cèncrias, i Pirene, amb un profund dolor, va posar-se a plorar tan intensament, que es va transformar en la font de Pirene, a l'acròpolis la ciutat de Corint. Els corintis havien construït un petit santuari al costat on deixaven coques de mel en temps de sequera i al començament de l'estiu. En aquesta font, consagrada a les muses, va ser on Bel·lerofont va trobar el cavall Pegàs.
Pausànias diu que la font es troba dins dels murs de l'acròpolis: «la font, que està darrere del temple, diuen que va ser el regal d'Asop a Sísif. Sísif sabia que Zeus havia raptat Egina, filla d'Asop, però es va negar a donar informació al déu abans que aquest no regalés un brollador a Acrocorint».

## Referències

* ↑ Grimal, Pierre. Diccionari de mitologia grega i romana. Barcelona: Edicions de 1984, 2008, p. 439. ISBN 9788496061972.
* ↑ Pausànias. Descripció de Grècia, 2.5.1
# Francisco Javier Planas de Tovar

Francisco Javier Planas de Tovar (Puerto Príncipe, 7 d'agost - Madrid, 9 de setembre de 1964) fou un militar espanyol,governador civil de les províncies de Saragossa i València durant la dictadura franquista. Destacat per la repressió sistemàtica i cruenta que va dur a terme en l'última província, va ser conegut com a «ganes de destorbar», pel seu zel.

## Biografia

Va néixer el 7 d'agost de 1883 a Puerto Príncipe (Cuba). Va fer carrera com a militar africanista en les campanyes del Marroc, si bé es va especialitzar en tasques d'ordre públic. En 1931 va ser retirat de servei degut les reformes de Manuel Azaña. Després del cop d'estat del 18 de juliol de 1936 es va unir a les forces rebels. Va exercir de governador civil de Saragossa entre 1938 i 1939. Nomenat per al càrrec de governador civil de la província de València, va exercir aquest càrrec entre el 31 de març de 1939 i el 14 d'abril de 1943, destacant pel seu caràcter repressiu. També va prestar importància durant el seu mandat a la conscienciació de les masses. Durant el seu mandat a València foren executades 2.833 persones a les comarques valencianes, el 95,06% del total d'execucions que hi va haver des de la fi de la guerra fins al 1956. El setembre de 1944 fou nomenat Delegat Nacional de Serveis Documentals sota dependència de Luis Carrero Blanco fins 1946, quan fou nomenat delegat del govern per taxes i abastiments. Des de maig de 1946 fins a la seva mort fou procurador en Corts designat directament pel Cap d'Estat.
Va morir a l'Hospital Militar «Gómez Ulla» en 1964.

## Referències

* 1 2 3 Colomer Rubio, Juan Carlos. Gobernar la ciudad: Alcaldes y poder local en Valencia (1958-1979). Valencia: Publicacions de la Universitat de València, 2017. ISBN 978-84-9134-264-9.
* 1 2 Ginés i Sànchez, 2010, p. 230.
* ↑ Ginés i Sànchez, 2010, p. 231.
* 1 2 «Necrológica. Don Francisco Planas de Tovar». ABC [Madrid], 09-09-1964.
* 1 2 Ginés i Sànchez, 2010, p. 234.
* ↑ Ballester, 2006, p. 23.
* ↑ Ginés i Sànchez, 2010, p. 236.
* ↑ Un vilagarciano, jefe de los servicios secretos del Estado, Faro de Vigo, 1 de març de 2015
* ↑ Francisco Planas de Tovar, necrològica a l'ABC
* ↑ PLANAS DE TOVAR, FRANCISCO JAVIER, Índex Històric del Congrés dels Diputats

## Bibliografia

* Ballester, Josep. Temps de quarantena: Cultura i societat durant la Postguerra al País Valencià (1939-1959). Valencia: Publicacions de la Universitat de València, 2006. ISBN 84-370-6345-0.
* Ginés i Sànchez, Andreu. La instauració del franquisme al País Valencià. Valencia: Publicacions de la Universitat de València, 2010. ISBN 978-84-370-8326-1.
# Holocnemus

Holocnemus és un gènere d'aranyes araneomorfes de la família dels fòlcids (Pholcidae). Fou descrit per primera vegada l'any 1873 per Eugène Simon.
La seva distribució se centra en la zona de la Mediterrània occidental. En el cas de H. pluchei el 1974 es van trobar exemplars introduïts a Califòrnia. Posteriorment s'ha anat estenent amb observacions a Mèxic el 1990, i el 2008 ja s'han trobat exemplars a Amèrica del Sud.

## Taxonomia

Segons el World Spider Catalog, dins del gènere Holocnemus hi ha 3 espècies reconegudes amb data de desembre de 2018:
* Holocnemus caudatus (Dufour, 1820)
* Holocnemus hispanicus Wiehle, 1933
* Holocnemus pluchei (Scopoli, 1763) (espècie tipus)

## Referències

* 1 2 3 (anglès) World Spider Catalog: Holocnemus Simon, 1873 en la família Pholcidae +base de dades
* ↑ Simon, E. (1873a). Aranéides nouveaux ou peu connus du midi de l'Europe. (2e mémoire). Mémoires de la Société Royale des Sciences de Liège (2) 5: 187-351.
* ↑ Porter, A. H., & Jakob, E. M. (1990). Allozyme variation in the introduced spider Holocnemus pluchei (Araneae, Pholcidae) in California. Journal of Arachnology, 313-319.
* ↑ Laborda, A., & Simó, M. (2008). First south American records of Holocnemus pluchei (Scopoli, 1763) and spermophora senoculata (Dugès, 1836) (Araneae : Phocidae) ARANEAE. Gayana, 72, 2.
# Massy (Saona i Loira)

Massy és un antic municipi francès, situat al departament de Saona i Loira i a la regió de Borgonya - Franc Comtat. L'any 2018 tenia 67 habitants. El 1$^r$ gener de 2017 va fusionnar amb La Vineuse, Donzy-le-National i Vitry-lès-Cluny i formar el municipi nou La Vineuse-sur-Fregande.

## Demografia

El 2007 hi havia 56 habitants. El 2007 hi havia 37 habitatges, 24 habitatges principals, tres segones residències i onze estaven desocupats.

## Economia

El 2007 la població en edat de treballar era de 30 persones, 23 eren actives i 7 eren inactives. Hi havia una empresa de fabricació productes industrials i 3 d'empreses de serveis.
L'any 2000 hi havia quatre explotacions agrícoles.

## Referències

* ↑ «Une nouvelle commune: La Vineuse-sur-Fregande» (en francès). Le Journal de Saône-et-Loire, 02-07-2016 [Consulta: 20 octubre 2023].
* ↑ «Population et logements par commune depuis le recensement de 1962 (1961 pour les Dom) à 1999» (en francès). INSEE. Arxivat de l'original el 5 desembre 2008.
* ↑ Logement, 1968-2007
* ↑ Emploi et population active 1999 et 2007
* ↑ Créations et stock d'établissements par commune en 2009
# Judd

Judd és la marca comercial dels motors d'Engine Developments Ltd., una companyia fundada el 1971 per John Judd i Jack Brabham per dissenyar i produir motors de carreres preparats per la competició. Engine Developments Ltd. està ubicada a Rugby, Warwickshire, Anglaterra.
Els motors Judd han estat subministrats a un gran grup d'equips de carreres competitius incloent-hi Honda, Yamaha, Mazda, Toyota, i Nissan. Judd va subministrar també de 1988 a 1997 motors a diversos equips de Fórmula 1 com Williams, Lotus, Tyrrell i Arrows. Engine Developments Ltd. segueix dissenyant i fabricant cotxes de Judd, i els subministren a participants de diverses competicions, a més de ser el proveïdor exclusiu de motors per Zytek pel Campionat Internacional de la Fórmula 3000 entre 1996 y 2004. Les unitats Zytek-Judd són ara la base de les sèries A1GP.
John Judd al principi va treballar amb motors Coventry, incloent-hi millores substancials als seus motors de Fórmula 1. Més tard va treballar amb el Repco V8 usat per Brabham, i va desenvolupar el motor per Jack Brabham sota el nom de Jack Brabham Conversions . D'ací derivà a Engine Developments Ltd quan Brabham va perdre el seu interès en la marca i va tornar a Austràlia.
Judd era un constructor notable de motors Cosworth als anys 1970, i quan Honda va tornar a competir a la Fórmula 2, a principi dels anys 1980 van triar com a principal proveïdor de xassís Ron Tauranac i RALT, i als antics companys de Brabham per treballar amb ells. Així John Judd va treballar amb els japonesos sobre el disseny del motor V6 de F2. Quan desapareix la Formula 2, a la fi de la temporada de 1984, Judd segueix treballant i desenvolupant nous motors per a Honda.
# Joan Trigo Serrano

Joan Trigo Serrano (Barcelona, 1897-1978) fou waterpolista i dirigent esportiu.
Pioner de l'educació física a Catalunya i sorgit del món de la natació i el waterpolo, va ser el president de la Federació Catalana de Basquetbol entre 1925 i 1928, anys en els quals aquest esport va tenir una gran expansió, especialment a patir del partit que l'Hindú de Buenos Aires va jugar contra la selecció catalana el 25 de març de 1927, que va provocar una gran revolució en el bàsquet en passar de jugar-se en camps de futbol amb set jugadors a fer-ho en pistes més petites i amb cinc. També va ser director tècnic de la secció de gimnàstica del Centre Autonomista de Dependents del Comerç i de la Indústria (CADCI), directiu del Club Natació Barcelona, on impulsà l'escola de natació infantil i va ser un dels introductors de la preparació física en el món del futbol, entre altres clubs en el FC Barcelona. Professor de l'Escola Normal de Barcelona va ser acadèmic numerari d'educació física durant el temps de la República espanyola.

## Referències

* ↑ «Joan Trigo Serrano». Enciclopèdia de l'esport català. Barcelona: Grup Enciclopèdia Catalana.
* ↑ Gallen Utset, Carles. Les Federacions Esportives catalanes i els seus presidents. Barcelona: UFEC, 2013. ISBN Gi.1233-2013.
* ↑ Arnau, E. 70 anys de bàsquet a Catalunya. Barcelona: Ronsel, 1993.
# Janssen Pharmaceutica

Janssen Pharmaceutica és una companyia farmacèutica amb seu a Beerse, Bèlgica, i propietat de Johnson & Johnson. Va ser fundada el 1953 per Paul Janssen.
El 1961, Janssen Pharmaceutica va ser adquirida per la corporació nord-americana Johnson & Johnson amb seu a Nova Jersey, i va passar a formar part de Johnson & Johnson Pharmaceutical Research and Development (J&J PRD), ara rebatejada com a Janssen Research and Development (JRD), que duu a terme investigacions i desenvolupament, activitats relacionades amb una àmplia gamma de trastorns mèdics humans (incloses malalties mentals, trastorns neurològics, anestèsia i analgèsia, malalties digestives, infeccions per fongs, VIH/SIDA, al·lèrgies i càncer). Janssen i Ortho-McNeil Pharmaceutical s'han situat al grup Ortho-McNeil-Janssen de Johnson & Johnson Company.

## Desenvolupament de la vacuna contra la COVID-19

El 27 de març de 2020, l'Autoritat de Recerca i Desenvolupament Biomèdic Avançat dels Estats Units (BARDA) va assignar 456 milions de dòlars a J&J (Janssen) per desenvolupar una vacuna contra el nou coronavirus.

## Referències

* ↑ Brewster, Thomas. «The U.S. Just Signed A $450 Million Coronavirus Vaccine Contract With Johnson & Johnson» (en anglès), 30-03-2020.
* ↑ ; Polglase, Katie; Mezzofiore, Gianluca«In quest for vaccine, US makes 'big bet' on company with unproven technology», 01-05-2020.
# Francisco Javier Pinillos Fernández

Francisco Javier Pinillos Fernández (Santander, 26 d'octubre de 1969) és un exfutbolista càntabre, que jugava de porter.
Va militar al Racing de Santander, equip amb el qual va debutar en primera divisió la temporada 93/94. Sense opcions per la titularitat de Ceballos, va ser cedit al CD Logroñés a la campanya 95/96.

## Referències

* 1 2 «Pinillos, Francisco Javier Pinillos Fernández - Futbolista». [Consulta: 3 gener 2023].
# Teodoro Ardemans

Teodoro Ardemans (Madrid, 1664 - 15 de febrer de 1726) va ser un pintor, tractadista, mestre d'obres i arquitecte espanyol.

## Biografia

De pare alemany, des de ben jove estigué interessat en la pintura i en l'arquitectura. Va estudiar matemàtiques dels 16 als 18 anys, i després es va dedicar a la perspectiva i l'òptica, les construccions realitzades en pedra, la maçoneria, la fusta i els metalls, sota la direcció del seu mestre, Claudio Coello. Als 25 anys va ser escollit entre dotze famosos arquitectes per dur a terme la volta de creueria de pedra del cor de la catedral de Granada, la qual va traçar, modelar i executar, obtenint el títol de mestre d'obres de la catedral. A Granada va dur a terme l'anivellament per tal de conduir un torrent d'aigua a la plana al·luvial, que havia de regar set llegües de serra i vall, i deixà plantejades la construcció d'un seguit d'esglésies de l'arquebisbat. Als 27 anys va tornar a Madrid, i l'ajuntament li atorgà el títol de mestre d'obres, sempre que estigués absent o malalt el propietari del títol. Amb 30 anys va obtenir el títol de mestre d'obres de la catedral de Toledo, atorgat per l'arquebisbe Luis de Portocarrero. El 1700 la vila va atorgar-li en propietat el títol de mestre d'obres i lampista major interí. Poc després, Felip V el va nomenar mestre major de les obres que fossin encarregades per la casa reial, i el 1704 el feu pintor de cambra. Exercí aquests càrrecs fins a la seva mort, el 15 de febrer de 1729. Com demanà al seu testament de 1724, fou enterrat al convent dels Pares Caputxins de San Antonio.
Al llarg de la seva vida es va casar dues vegades: el primer matrimoni fou amb Isabel de Aragón, i el segon amb Felipa de la Lastra. Va tenir com a fills als frares agustins recol·lectes José del Espíritu Santo i Nicolás de Santa Bárbara, i una única filla, Vicenta Ardemans, que esdevingué la seva hereva; aquesta es casà amb Francisco Salazar, relator del Consell de Castella.
Les obres són nombroses, entre elles hi ha el traçat de la capella, palau i jardins del Reial Lloc de San Ildefonso (1718), l'església de San Millán de madrid (1722), el túmul del Delfí de França per a les exèquies realitzades al convent de la Encarnación (1711) i el de la reina Maria Lluïsa de Savoia al mateix lloc (1715). Així mateix, destaca el seu dibuix en una famosa estampa de Felip V a cavall, que va aparèixer en l'obra Viajes de este monarca á Italia d'Antonio de Ubilla. També va escriure alguns llibres, com Declaración y extensión sobre las Ordenanzas, on tracta i analitza les ordenances realitzades de Juan de Torija, i aquelles practicades a Toledo i Sevilla, amb advertències als paletes i particular en el govern polític de les construccions, i Fluencias de la tierra y curso subterráneo de las aguas (1724).

## Referències

* ↑ Fernández García, Matías. Parroquia madrileña de San Sebastián: algunos personajes de su archivo. Madrid: Caparrós, 1995. ISBN 84-87943-39-X [Consulta: 27 juliol 2015].
* 1 2 3 4 Ballesteros Robles, 1912, p. 28.

## Bibliografia

* Ballesteros Robles, Luis. Diccionario biográfico matritense (en castellà). Madrid: Ajuntament de Madrid, 1912.
# Il·lustració mèdica

La il·lustració mèdica és una disciplina artística aplicada que desenvolupen il·lustradors mèdics professionals. Un il·lustrador mèdic interpreta i crea imatges per ajudar a explicar i divulgar aspectes del coneixement mèdic i biològic. A més de crear aquest material, fa d'assessor i administrador dins del camp de la comunicació biomèdica. Un il·lustrador mèdic certificat contínuament rep formació sobre medicina, ciència i art.
Les il·lustracions mèdiques es creen tant amb tècniques digitals com tradicionals i poden aparèixer en llibres de medicina, anuncis mèdics, revistes científiques, vídeos documentals, animacions, web, programes d'aprenentatge a través de l'ordinador, exposicions, conferències, revistes de divulgació i televisió. Encara que la majoria de la il·lustració mèdica és dissenyada per ser impresa, també es creen il·lustracions en tres dimensions, creant models anatòmics didàctics, simuladors de pacients i pròtesis facials.

## Referències

* ↑ Camillia Matuk «Seeing the Body: The Divergence of Ancient Chinese and Western Medical Illustration». Journal of Biocommunication, 32, 1, 2006. Arxivat de l'original el 2017-01-24 [Consulta: 26 març 2017].
* ↑ nih.gov Arxivat 2011-10-26 a Wayback Machine. Retrieved 2012-12-20
* ↑ FM. Corl1, MR. Garland and EK. Fishman - Role of Computer Technology in Medical Illustration AJR December 2000 vol. 175 no. 6 1519-1524 Retrieved 2012-12-20
# Microtus schelkovnikovi

Microtus schelkovnikovi és una espècie de talpó que es troba a l'Azerbaidjan i l'Iran.
És un talpó subterrani amb la cua i les orelles molt curtes, i amb el dors castany grisós i el ventre gris.
Viu en boscs caducifolis amb un estrat herbaci ric, i petits boscos aïllats en zones estèpiques, entre 100 i 1400 metres d'altura, on s'alimenta de les parts subterrànies de les plantes.

## Referències

* 1 2 Schönbrodt, G. i Kryštufek, B. 2008. Microtus schelkovnikovi. The IUCN Red List of Threatened Species. Version 2014.2. <www.iucnredlist.org>. Consultat el 6 de setembre de 2014.
* 1 2 Aulangier et al.. Guía de los mamíferos de Europa, del norte de África y de Oriente Medio. Bellaterra: Lynx edicions, 2009, pag. 208. ISBN 978-84-96553-52-1.
# Joseph Franz von Jacquin

Joseph Franz von Jacquin (Banská Štiavnica, 7 de febrer de 1766 - Viena, 4 de desembre de 1839) va ser un químic i botànic austríac. La seva abreviatura oficial d'autor botànic és "J.Jacq".

## Biografia

El seu pare Nikolaus Joseph von Jacquin li va introduir a les ciències naturals a una edat molt primerenca. Va estudiar medicina a Viena, on es va doctorar el 1788. Entre 1788 i 1791 va realitzar un viatge de recerca a Alemanya, França i Anglaterra en nom del kàiser Josep II. Com era costum en aquell moment al país, va heretar la càtedra del seu pare com a professor de botànica i química a la Universitat de Viena, que va ocupar des de 1797 fins a la seva jubilació el 1838. El 1834, l'emperador Francesc li va confiar la supervisió del jardí imperial del Palau Belvedere, que s'havia establert per a la flora austríaca. El 1820 va ser honrat amb el títol de conseller de govern, el 1838 amb la Creu de Cavaller de l'orde de Sant Esteve. Des de 1808 va ser membre corresponent de l'Acadèmia Bavaresa de les Ciències. El 1820 va ser elegit membre de l'Acadèmia Alemanya de Ciències Naturals Leopoldina.[1] El 1830 es va convertir en membre honorari de l'Acadèmia Prussiana de les Ciències.
La família Jacquin era amiga de Mozart, que va compondre el Kegelstatt Trio (KV 498) i la sonata per a piano a quatre mans KV 521 per a la germana de Josep Francesc, Francesca. Mozart va escriure per a si mateix z. B. Mente ti lascio, o figlia (KV 513). Jacquin es va casar amb l'aleshores famosa diletant de piano i estudiant de Mozart, Freiin Maria Barbara (Babette) von Natorp (1769-1844) i va dirigir un cercle musical amb ella. La parella va tenir una filla:
Isabella ⚭ 1810 Karl Franz Anton von Schreibers (1775–1852), director del Gabinet Imperial d'Història Natural

## Bibliografia

* C.F. Wappler. Lehrbuch der allgemeinen und medicinischen Chymie zum Gebrauche seiner Vorlesungen (en alemany), 1798.
* Jacquin, J. F.; Fenzl, E.; Schreibers, I. A. Strauss. Eclogae plantarum rariorum aut minus cognitarum: quas ad vivum descripsit et iconibus coloratis illustravit (en llatí), 1811–1844.
* Jacquin, J. F.; Fenzl, E.; Schreibers. A. Strauss et Sommer. Eclogae graminum rariorum aut minus cognitarum: quae ad vivum descripsit et iconibus coloratis illustravit (en llatí), 1813–1844.
* Carl Gerold. Ueber den Ginkgo (en alemany), 1819.
* In der Fr. Beck'schen Univesitäts-Buchhandlung. Anleitung zur Pflanzenkenntniss (en anglès), 1840.
* Jacquin, Joseph Franz. Wappler. Beyträge zur Geschichte der Vögel : Mit ausgemahlten Kupfertafeln / Herausgegeben von Joseph Franz Edlen von Jacquin, der physisch-medizinischen Gesellschaft zu Basel Mitgliede (en alemany), 1784.

## Enllaços externs

* Joseph Franz von Jacquin in Austria-Forum alemany: 'AEIOU/Jacquin,_Joseph_Franz_Freiherr_von' (at AEIOU)
* «Detall de l'autor» (HTML) (en anglès). Índex Internacional de Noms de Plantes. International Organization for Plant Information (IOPI).
* Beyträge zur Geschichte der Vögel. Wien 1784, E-Book der Universitätsbibliothek Wien (eBooks on Demand)
* Die Artesischen Brunnen in und um Wien. Wien 1831, E-Book der Universitätsbibliothek Wien (eBooks on Demand)